奉和御製玉清昭應宫天書閣告成
作者：夏竦
朝代：宋

paragraphs: 飈馭告期宵寤協，紫虚疇德秘符呈。
誕膺顧諟營恭館，仰悟威神奉太清。
密石礱磨鳩郢匠，非煙騰瑞集周禎。
上侔帝闕規模麗，遠掩迎年憲度明。
将閟玉文藏綠藴，載崇金閣對丹城。
高陞彩制修梁直，永據柔靈寶勢貞。
飛陛緣雲彌岌嶪，重欒倚漢益崢嶸。
良辰涓選繁禧茂，嚴蹕臨觀懿禮成。
慶賜春流均盛食，真香雲涌薦明誠。
薰絃濬發斯干詠，丕顯鴻猷洽治平。